**Cum mă consumă focul**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Privesc pe geam și mă gândesc la multe,

La poezii, metafore, povești,

Le recitesc, dar cine să m-asculte

Că nici nu știu, iubito, unde ești,

Cine ți-atinge sânul mic și tare,

Piciorul lung cât un decameron,

Că bat în geam cu gândul și mă doare,

În pieptul meu se zbate un piston,

Când mă trezesc și nu te am aproape

Și nici în palme nu-ți găsesc mijlocul,

Aș vrea în praf destinul să mă-ngroape

Să nu mai simt cum mă consumă focul.

- Eu sunt aici, ascunsă-n călimara

Plină cu lacrimi calde, indigo,

Acolo unde m-ai lăsat în primăvara

Ce-a pus pe depărtare embargo.

Torc fire lungi din caierul speranţei,

Mă rog să-ţi aminteşti că mi-ai promis

Că vei găsi originea substanţei

Care transformă viaţa-n paradis,

Că nu vei aştepta să treacă veacuri

Pân-ai să vii să mă trăieşti intens

În filigranul albelor iatacuri

Chiar dac-ar fi să mergi pe contrasens.

Ioan Grigoraș Liliana Trif